Predkladacia správa

Podnet: Materiál sa predkladá ako iniciatívny materiál v dôsledku potreby schválenia účasti SR na 2. valnom zhromaždení Globálneho fondu pre životné prostredie (GEF) v Pekingu vládou Slovenskej republiky
Potreba: Globálny fond pre životné prostredie je dôležitý medzinárodný zdroj financovania aktivít na riešenie environmentálnych problémov. Slovensko je participujúcou krajinou GEFu od 1. novembra 1994. V súčasnosti je Slovensko prijímajúcou krajinou. Valné zhromaždenie je najvyšším orgánom GEFu, na ktorom sa zúčastňujú všetky participujúce krajiny. 
Stručný obsah: Valné zhromaždenie, ako vrcholný orgán GEFu, sa podľa článku 13 "Zakladajúcej listiny reštrukturalizovaného Globálneho fondu pre životné prostredie" schádza raz za tri roky. Hlavnou témou 2. valného zhromaždenia bude hodnotenie doterajšej výkonnosti GEFu, ako aj politika a budúci rozvoj aktivít GEFu.
Očakávaný dopad: Účasť na valnom zhromaždení nebude mať finančný, ekonomický, environmentálny vplyv, ani vplyv na zamestnanosť. 
Text: GEF bol založený v roku 1991 na podporu medzinárodnej spolupráce a financovania aktivít na riešenie environmentálnych problémov súvisiacich so zmenou klímy, biologickou diverzitou, medzinárodnými vodami a poškodzovaním ozónovej vrstvy.
V marci 1994 po zavŕšení negociácií ohľadom reštrukturalizácie GEFu bola v Ženeve prijatá predstaviteľmi 73 krajín "Zakladajúca listina reštrukturalizovaného Globálneho fondu pre životné prostredie", ktorá bola následne formálne schválená tromi implementačnými agentúrami GEFu (Program OSN pre rozvoj – UNDP, Program OSN pre životné prostredie – UNEP a Svetová banka – WB).
Slovensko je participujúcou krajinou GEFu podľa odst. 7 zakladajúcej listiny od 1. novembra 1994. V súčasnosti je Slovensko prijímajúcou krajinou, to znamená, že môže dostávať granty na projekty. 
	GEF pôsobí ako mechanizmus medzinárodnej spolupráce za účelom poskytovania nových a dodatočných grantov a pôžičiek na pokrytie odsúhlasených inkrementálnych nákladov opatrení na dosiahnutie globálnych zlepšení životného prostredia v nasledovných tzv. ohniskových oblastiach:
a) zmena klímy
b) biologická diverzita
c) medzinárodné vody
d) poškodzovanie ozónovej vrstvy
Úlohou valného zhromaždenia GEFu je podľa  odst. 13 zakladajúcej listiny
a) posúdiť celkové politické princípy GEFu
b) posúdiť a hodnotiť činnosť GEFu na základe správ podaných Radou
c) posudzovať členstvo v GEFe
d) zvažovať schválenie prípadných úprav platnej zakladajúcej listiny na základe kosenzu, pričom sa vychádza z odporúčaní Rady
Navyše k svojmu formálnemu mandátu, valné zhromaždenie poskytuje príležitosť na zvýšenie pochopenia kľúčových environmentálnych problémov a potreby činností zameraných na ich riešenie, na posilnenie angažovanosti všetkých štátov v GEFe a ich konštituenciách, pričom valné zhromaždenie poskytuje vynikajúcu príležitosť na konzultácie v konštituenciách, ako aj na lepšie porozumenie procedúr GEFu a jeho úlohy pri pomoci krajinám pri dosahovaní globálneho environmentálneho prospechu.
Ďalším orgánom GEFu je Rada, ktorá vyvíja, prijíma a hodnotí operačné politiky a programy pre činnosti financované z GEFu. Rada sa schádza dvakrát ročne.

	Prvé valné zhromaždenie GEFu sa uskutočnilo v apríli 1998 v New Delhi za účasti predstaviteľov 119 krajín, vrátane Slovenska.
	Druhé valné zhromaždenie GEFu prebehne v dňoch 16.-18. októbra 2002 v Pekingu. Najdôležitejšie body programu sa týkajú 
- celkovej výkonnosti GEFu
- budúceho rozvoja aktivít GEFu
- zmeny rokovacieho poriadku 
- prijatia dodatkov k zakladajúcej listine
Zmena rokovacieho poriadku:
Navrhuje sa rozšíriť okruh inštitúcií pozývaných na valné zhromaždenie GEFu, napr. o Štokholmský dohovor o perzistentných organických látkach a ďalšie drobnejšie upresnenia, navyše sa pridáva možnosť predsedovi-výkonnému tajomníkovi GEFu po konzultácii s Radou pozvať ďalších predstaviteľov ako pozorovateľov.
Dodatky k zakladajúcej listine:
Navrhuje sa doplnenie dvoch nových ohniskových oblastí, ktorými sú:
- degradácia pôdy, predovšetkým rozširovanie púští a odlesňovanie
- perzistentné organické látky

	Náklady, spojené s účasťou delegácie Slovenskej republiky na 2. valnom zhromaždení Globálneho fondu pre životné prostredie v Pekingu budú hradené z rozpočtových prostriedkov MŽP.
Podľa odst. 6 rokovacieho poriadku valného zhromaždenia, poverovacie listiny ("credentials") predstaviteľov zmluvných strán, ako aj mená alternátov a poradcov, majú byť odovzdané najneskôr 3 dni pred zahájením valného zhromaždenia

V zmysle ”Metodického pokynu na prípravu a predkladanie materiálov na rokovanie vlády SR”, ktorý vydal Úrad vlády s účinnosťou od 1.11.2001, ods. 3.1.5 Výnimka z predkladania materiálov na pripomienkové konanie, materiál sa na pripomienkové konanie nepredkladal, bol však prekonzultovaný s Ministerstvom zahraničných vecí.